REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/147-20

9. novembar 2020. godine

B e o g r a d

Z A P I S N I K

DRUGE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 9. NOVEMBRA 2020. GODINE

Sednica je počela u 10,05 časova.

Sednicom je predsedavao Veroljub Arsić, predsednik Odbora.

Pored predsedavajućeg, sednici su prisustvovali članovi Odbora: Aleksandra Tomić, Snežana Petrović, Snežana Paunović, Jasmina Karanac, Tihomir Petković, Ana Beloica, Vesna Stambolić, Nataša Ljubišić, Zoran Tomić i Ivana Popović.

Sednici su prisustvovali zamenici odsutnih članova Odbora: Uglješa Marković, Gojko Palalić (zamenik člana Odbora Dragomira Karića), Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krste Janjuševića) iAleksandra Čamagić.

Sednici je prisustvovao i član Odbora Krsto Janjušević.

Sednici su, na poziv predsednika, prisustvovali: Miroslav Knežević, državni sekretar u Ministarstvu trgovine, turizma i telekomunikacija, Dragan Stevanović, državni sekretar i Gordana Mijailović, načelnik Odeljenja u Ministarstvu privrede, doc. dr Miloje Obradović, državni sekretar u Ministarstvu rudarstva i energetike i Dejan Eremija, saradnik u Sektoru budžeta Ministarstva finansija.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2020. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, koji je podnela Vlada (broj 400-1688/20 od 6. novembra 2020. godine).

Odbor je nastavio rad prema utvrđenom dnevnom redu.

Prva tačka dnevnog reda – **Predloga zakona o izmenama i dopunama Zakona o budžetu Republike Srbije za 2020. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija**

Odbor je razmotrio Predlog zakona o izmenama i dopunama Zakona o budžetu Republike Srbije za 2020. godinu u načelu, i na osnovu člana 173. stav 1. Poslovnika Narodne skupštine, podneo izveštaj Odboru za finansije, republički budžet i kontrolu trošenja javnih sredstava.

Miroslav Knežević, državni sekretar u Ministarstvu trgovine, turizma i telekomunikacija, izneo je da je Prodlogom zakona predviđeno povećanje subvencija u ukupnom iznosu od 150 miliona evra kao mera podrške turističkim agencijama zbog teškoća u radu sa kojima su se suočile u ovoj godini zbog pandemije kovid virusa. Subvencija hotelskim preduzećima je već bila predviđena Projektom 70-78, pa su sredstva sa aproprijacija za razvoj informaciono-komunikacione infrastrukture preusmerena na subvencije turističkim organizacijama. Subvencionisan je deo polisa osiguranja, odnosno bankarske garancije koja im je neophodna za dobijanje licence za rad u narednom periodu. Postoje četiri kategorije turističkih agencija i sredstva će se opredeljivati po kategorijama. Izrazio je nadu da će turističke agencije zahvaljujući sredstvima koja će dobiti za obnavljanje licence za rad uspeti da prebrode ovu tešku godinu. Pored toga, Ministarstvo je zatražilo od Ministarstva finansija da se vrati deo sredstava od 270 miliona dinara za vaučere za odmor u Srbiji koji je prethodno bio preusmeren Ministarstvu trgovine, turizma i telekomunikacija, ali Ministarstvo nije odobrilo ova sredstva, tako da nisu predviđena Predlogom zakona o izmenama i dopunama Zakona o budžetu za 2020. godinu.

Doc. dr Miloje Obradović, državni sekretar u Ministarstvu rudarstva i energetike, izneo je da je Ministarstvo sve pozicije usaglasilo sa Ministarstvom finansija i nije imalo primedbi na Nacrt zakona.

Dragan Stevanović, državni sekretar u Ministarstvu privrede, preneo je izvinjenje gospođe Anđelke Atanasković, ministra privrede, jer nije u mogućnosti da učestvuje u radu na sednici Odbora zbog ranije zakazanih obaveza. Razdeo Ministarstva privrede u budžetu za ovu godinu je uvećan za 13 milijardi dinara. Razlog tome je što je sve mere za pomoć privredi sporovelo ovo Ministarstvo. U aprilu je iz rezerve izdvojeno 120 milijardi, a naknadno još 38 milijardi dinara za pomoć privatnom sektoru privrede. Povećanje predviđeno Predlogom zakona će se koristiti za otklanjanje posledica pandemije na državna preduzeća. Smanjena su sredstva na pozicijama za zarade i diskreciona sredstva, ali to neće dovesti u pitanje funkcionisanje Ministarstva privrede do kraja godine.

Dejan Eremija iz Ministarstva finansija istakao je da su sredstva predviđena prvim rebalansom već usmerena na borbu sa kovidom i saniranje posledica pandemije virusa i to je razlog zašto iznosi u rebalansu nisu veliki.

Povodom ove tačke dnevnog reda nije bilo pitanja ni diskusije.

Odbor je, u skladu sa članom 173. stav 2. Poslovnika Narodne skupštine, jenoglasno odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona o budžetu Republike Srbije za 2020. godinu, Razdeo 21– Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, u načelu.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Veroljub Arsić, predsednik Odbora.

Sednica je zaključena u 10 časova i 20 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić